Vragmotorverwoesting: ‘Ontplooi die weermag’Argieffoto. (Foto: ER24) Ontplooi die weermag. Dít was Dinsdag die oproep van die IVP ná die soveelste vragmotor die afgelope ruk op die N3-hoofweg in KwaZulu-Natal aangeval is. Die party vra dat weermaglede by brandpunte op dié belangrike roete gevestig word. Drie vragmotors is gister op die N2 naby die Umgeni-wisselaar en op die N3-hoofweg by die Mooirivier-tolhek aan die brand gesteek. Die Positive Freight Solutions-forum, wat nagenoeg 3 000 vragmotoreienaars verteenwoordig, het gesê meer as 60 vragmotors is die afgelope drie weke aan die brand gesteek. Die aanvalle hou glo verband met die groot getal buitelanders wat as vragmotorbestuurders werk, in teenstelling met die getal plaaslike bestuurders wat glo sonder werk sit. Dit is ŉ kwessie wat die plaaslike vragmotorbedryf al ŉ geruime tyd probeer aanpak. Steven Moodley, die IVP se woordvoerder oor vervoer in KwaZulu-Natal, het gesê die regering moet die verwoesting van vragmotors as ŉ krisis beskou en ingryp deur weermaglede te ontplooi om diegene verantwoordelik daarvoor voor stok te kry. Moodley het gesê die IVP glo “terroriste” kan nie langer toegelaat word om die ekonomie gyselaar te hou en te saboteer nie. “Daar is geen moontlike regverdiging vir hierdie vernietiging van eiendom nie en die regering moet beslissend optree teen diegene wat betrokke is. Ons kan nie bloot terugsit en toeskouers wees terwyl ons provinsie se ekonomie in die gevaar gestel word nie,” het Moodley gesê. “Die IVP glo die voormalige minister van vervoer, Blade Nzimande, die KwaZulu-Natalse LUR vir vervoer, Mxolisi Kaunda, en die provinsie se oudpremier se klaaglike mislukking om vragmotorbestuurders se griewe behoorlik te hanteer, asook hulle ongeërgde houding oor die kwessie toe dit aanvanklik kop uitgesteek het, het tot dié krisis gelei.” Moodley het gesê die IVP vra weer vir streng keuring van vragmotorbestuurders, veral buitelanders, en het by werkgewers gepleit om ŉ oplossing te help vind vir die vragmotorbestuurders se griewe. Hulle hoofklagte is die aanstelling van buitelanders in die bedryf. Verskeie ministers, vragmotoreienaars en arbeidsleiers het gister in Durban vergader om die toename in aanvalle in die provinsie te bespreek. Die afvaardiging het die KwaZulu-Natalse premier, Sihle Zikalala, die minister van polisie, Bheki Cele, die minister van vervoer, Fikile Mbalula, die minister van binnelandse sake, Aaron Motsoaledi, die minister van arbeid, Thulas Nxesi, en die polisiehoof, genl. Khehla Sitole, ingesluit.